ਤੌਲੀਆ ਕਿੰਨੇ ਦਿਨਾਂ ਬਾਅਦ ਧੋਣਾ ਚਾਹੀਦਾ ਹੈ, ਕਦੋਂ ਬਦਲ ਲੈਣਾ ਚਾਹੀਦਾ ਹੈ, ਇਹ ਕਿਹੋ ਜਿਹੇ ਰੋਗ ਲਾ ਸਕਦਾ ਹੈ ।
    2 ਅਕਤੂਬਰ 2023

ਗਰਮੀ ਰੁੱਤੇ ਤਾਂ ਪਸੀਨਾ ਹੀ ਇੰਨਾਂ ਆਉਂਦਾ ਹੈ ਕਿ ਅਸੀਂ ਇੱਕ ਵਾਰ ਪਾਏ ਕੱਪੜੇ ਦੁਬਾਰੇ ਪਾ ਨਹੀਂ ਸਕਦੇ। ਕਈ ਵਾਰ ਦਿਨ ਵਿੱਚ ਦੋ-ਤਿੰਨ ਵਾਰ ਨਹਾਉਂਦੇ ਹਾਂ ਤੇ ਕੱਪੜੇ ਵੀ ਬਦਲ ਲੈਣੇ ਹਾਂ, ਪਰ ਜਿਸ ਤੌਲੀਏ ਨਾਲ ਪਿੰਡਾ ਪੂੰਝਦੇ ਹਾਂ, ਉਸ ਨੂੰ ਵੀ ਇੰਨਾਂ ਹੀ ਸਾਫ਼ ਰੱਖਦੇ ਹਾਂ?

ਆਖ਼ਰ ਕਿੰਨੇ ਕੁ ਦਿਨਾਂ ਬਾਅਦ ਤੌਲੀਆ ਧੌਣਾ ਚਾਹੀਦਾ ਅਤੇ ਕਿੰਨੀ ਦੇਰ ਬਾਅਦ ਬਦਲ ਲੈਣਾ ਚਾਹੀਦਾ।

ਇਹ ਇੱਕ ਬਹਿਸ ਦਾ ਵਿਸ਼ਾ ਵੀ ਹੈ। 

ਇਸ ਬਾਰੇ ਬਰਤਾਨੀਆਂ ਦੇ 2200 ਬਾਲਗਾਂ ਨੂੰ ਪੁੱਛਿਆ ਗਿਆ ਪਰ ਕੋਈ ਵੀ ਯਕੀਨੀ ਤੌਰ ’ਤੇ ਕੁਝ ਨਹੀਂ ਕਹਿ ਸਕਿਆ।  ਜਿਨ੍ਹਾਂ ਲੋਕਾਂ ਨੂੰ ਪੁੱਛਿਆ ਗਿਆ, ਉਨ੍ਹਾਂ ਵਿੱਚੋਂ ਕਰੀਬ 44 ਫ਼ੀਸਦ ਨੇ ਕਿਹਾ ਕਿ ਉਹ ਤਿੰਨ ਮਹੀਨਿਆਂ ਵਿੱਚ ਇੱਕ ਵਾਰ ਜਾਂ ਕਈ ਵਾਰ ਇਸ ਤੋਂ ਵੀ ਵੱਧ ਸਮੇਂ ਬਾਅਦ ਆਪਣੇ ਤੌਲੀਏ ਧੋਂਦੇ ਹਨ।

ਅਸੀਂ ਇਸ ਬਾਰੇ ਇੱਕ ਘਰੇਲੂ ਸਫ਼ਾਈ ਮਾਹਰ ਅਤੇ ਛੂਤ ਦੀਆਂ ਬਿਮਾਰੀਆਂ ਦੀ ਰੋਕਥਾਮ ਦੇ ਮਾਹਰ ਤਾਂ ਡਾਕਟਰ ਸੈਲੀ ਬਲੂਮਫੀਲਡ ਨਾਲ ਗੱਲਬਾਤ ਕੀਤੀ। ਉਨ੍ਹਾਂ ਵਲੋਂ ਸੁਝਾਏ ਤੱਥ ਕੁਝ ਚੀਜ਼ਾਂ ਨੂੰ ਸਪੱਸ਼ਟ ਕਰਦੇ ਹਨ।

ਉਨ੍ਹਾਂ ਨੇ ਬੀਬੀਸੀ ਨਿਊਜ਼ਬੀਟ ਨਾਲ ਗੱਲਬਾਤ ਦੌਰਾਨ ਦੱਸਿਆ, "ਮੈਂ ਥੋੜ੍ਹਾ ਹੈਰਾਨ ਹਾਂ, ਕਿਉਂਕਿ ਮੈਂਨੂੰ ਲੱਗਦਾ ਸੀ ਕਿ ਇੰਨੇ ਲੰਬੇ ਸਮੇਂ ਵਿੱਚ ਤੌਲੀਏ ਕੁਝ ਆਕੜ ਜਾਣਗੇ, ਪਸੀਨੇ ਨਾਲ ਭਰ ਜਾਣਗੇ ਅਤੇ ਵਰਤਣ ਵਿੱਚ ਬਹੁਤ ਅਸੁਵਿਧਾਜਨਕ ਹੋਣਗੇ।"

ਇੱਕ ਸ਼ਾਵਰ ਕੰਪਨੀ ਦੇ ਅੰਕੜਿਆਂ ’ਤੇ ਅਧਾਰਿਤ ਸਰਵੇਖਣ ਮੁਤਾਬਕ ਪੰਜ ਵਿੱਚੋਂ ਤਕਰੀਬਨ ਇੱਕ ਵਿਅਕਤੀ ਨੇ ਕਿਹਾ ਕਿ ਉਹ ਮਹੀਨੇ ਵਿੱਚ ਇੱਕ ਵਾਰ ਆਪਣੇ ਤੌਲੀਏ ਧੋਦੇ ਹਨ, ਇੱਕ ਚੌਥਾਈ ਨੇ ਕਿਹਾ ਕਿ ਹਫ਼ਤੇ ਵਿੱਚ ਇੱਕ ਵਾਰ ਅਤੇ 20 ਵਿੱਚੋਂ ਇੱਕ ਨੇ ਨਹਾਉਣ ਜਾਂ ਸ਼ਾਵਰ ਤੋਂ ਬਾਅਦ ਹਰ ਰੋਜ਼ ਧੋਣ ਦੀ ਗੱਲ ਆਖੀ।